“Forsaj” filmlari yulduzi Pol Uoker avtohalokat natijasida hayotdan ko‘z yumdi

Amerikalik aktyor Pol Uoker Los-Anjelesda sodir bo‘lgan avtohalokat natijasida hayotdan ko‘z yumdi. Bu haqda CNN xabar bermoqda.

 Foto © wallpaperhdfree.com
Ma’lum bo‘lishicha, voqea aktyorning xayriya avtoshousi chog‘ida ro‘y bergan. Unda Pol Uoker va avtosalon xo‘jayini Rojer Rodus yangi Porsche Carrera GT’ni “sinovdan o‘tkazayotgan edi”, deyiladi xabarda.
Ichida yo‘lovchi o‘rindig‘idan joy olgan Pol Uoker va haydovchilik vazifasini bajarayotgan Rojer Rodus bo‘lgan Porsche ko‘cha chirog‘i ustuniga katta tezlikda kelib urilgan va yonib ketgan. Natijada ularning har ikkalasi halok bo‘lgan. Avtomobil ham, qurbonlar ham “tiklab bo‘lmaydigan ahvolda edi”, deyiladi xabarda.

 Avtomobil ham, qurbonlar ham “tiklab bo‘lmaydigan ahvolda edi”. Foto © CNN
Los-Anjeles okrugi sherifining ta’kidlashicha, yuqori tezlik avtohalokat sabablaridan biri bo‘lgan.
Autoweek jurnali 450 000 dollarlik qiymatga ega mash’um Porsche’ni “hattoki, professional haydovchilar uchun ham boshqarish qiyin bo‘lgan avtomobil”, — deya ta’rifladi.
Aktyor Pol Uoker 1973-yil AQShning Kaliforniya shtatida tug‘ilgan. Aktyorlik karyerasini seriallardagi rollari orqali boshlagan. Haqiqiy mashhurlikni esa unga 2001-yilda “Forsaj” (“The Fast and the Furious”) filmi keltirgan. Shu yil boshida “Forsaj”ning 6-seriyasi ekranlarga chiqqan, keyingi yili 7-qismi chiqishi haqida xabar tarqalgan edi.